Κανονισμός (ΕΚ) αριθ. 2088/2001 της Επιτροπής

της 25ης Οκτωβρίου 2001

για τροποποίηση του κανονισμού (ΕΚ) αριθ. 2342/1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου, για κοινή οργάνωση αγοράς στον τομέα του βοείου κρέατος, όσον αφορά τα καθεστώτα πριμοδοτήσεων

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, για κοινή οργάνωση αγοράς στον τομέα του βοείου κρέατος(1), όπως τροποποιήθηκε τελευταία από τον κανονισμό (ΕΚ) αριθ. 1512/2001(2), και ιδίως το άρθρο 4 παράγραφος 8, το άρθρο 6 παράγραφος 7, το άρθρο 10 παράγραφος 3, το άρθρο 11 παράγραφος 5 και το άρθρο 20,

Εκτιμώντας τα ακόλουθα:

(1) Ο υπολογισμός του ελάχιστου και μέγιστου πλήθους δαμαλίδων εκφραζόμενου σε ποσοστό όπως καθορίζεται αντίστοιχα στο άρθρο 6 παράγραφος 2 πρώτο, δεύτερο και τρίτο εδάφιο, στο άρθρο 10 παράγραφος 1 τέταρτο εδάφιο του κανονισμού (ΕΚ) αριθ. 1254/1999 είναι δυνατόν να καταλήξει σε όχι ακέραιο πλήθος ζώων. Συνεπώς είναι σκόπιμο να προβλεφθεί κανόνας στρογγύλευσης ο οποίος θα δίδει τη δυνατότητα να προκύπτει ακέραιο πλήθος ζώων.

(2) Ο κανονισμός (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού (ΕΚ) αριθ. 1254/1999 του Συμβουλίου, για κοινή οργάνωση αγοράς στον τομέα του βοείου κρέατος, όσον αφορά τα καθεστώτα πριμοδοτήσεων(3), όπως τροποποιήθηκε τελευταία από τον κανονισμό (ΕΚ) αριθ. 1458/2001(4), στο άρθρο 41 θεσπίζει ορισμένους κανόνες σχετικά με την πληρωμή προκαταβολών. Εξαιτίας της συνεχιζόμενης δύσκολης κατάστασης στην αγορά του βοείου κρέατος, απόρροιας του μονίμως χαμηλού επιπέδου της ζήτησης εξαιτίας βασικά της μείωσης του ενδιαφέροντος των καταναλωτών τους οποίους ανησυχούν οι συνέπειες των επιζωοτιών που ενέσκηψαν κατά τη διάρκεια των τελευταίων μηνών, και προκειμένου να δοθεί στους παραγωγούς η δυνατότητα να συνεχίσουν να αντιμετωπίζουν τις οικονομικές τους δεσμεύσεις, είναι σκόπιμο να εγκριθεί αύξηση του ποσού της προκαταβολής της ειδικής πριμοδότησης, της πριμοδότησης ανά θηλάζουσα αγελάδα, της πριμοδότησης στη σφαγή και των συμπληρωματικών πληρωμών.

(3) Λαμβανομένης υπόψη της εξέλιξης των γεγονότων, επιβάλλεται η άμεση θέση του παρόντος κανονισμού σε ισχύ.

(4) Τα μέτρα τα προβλεπόμενα στον παρόντα κανονισμό είναι σύμφωνα με τη γνώμη της επιτροπής διαχείρισης του βοείου κρέατος,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2342/1999 τροποποιείται ως ακολούθως:

1. Παρεμβάλλεται το ακόλουθο άρθρο 29α: "Άρθρο 29α

Στρογγύλευση του πλήθους ζώων

Στην περίπτωση κατά την οποία ο υπολογισμός του ελάχιστου ή του μέγιστου πλήθους δαμαλίδων, εκφραζόμενος ως ποσοστό, όπως ορίζεται αντίστοιχα στο άρθρο 6 παράγραφος 2 πρώτο, δεύτερο και τρίτο εδάφιο, στο άρθρο 10 παράγραφος 1 τέταρτο εδάφιο του κανονισμού (ΕΚ) αριθ. 1254/1999 καταλήγει σε όχι ακέραιο πλήθος ζώων, το πλήθος αυτό στρογγυλοποιείται στην ακέραια μονάδα προς τα κάτω εφόσον είναι μικρότερο από 0,5 και στην ακέραια μονάδα προς τα άνω εφόσον είναι ίσος ή μεγαλύτερος από 0,5."

2. Στο άρθρο 41 παράγραφος 1 το τελευταίο εδάφιο αντικαθίσταται από τα ακόλουθα: "Πάντως, όσον αφορά τα ημερολογιακά έτη 2000 και 2001, η προκαταβολή για την ειδική πριμοδότηση, την πριμοδότηση ανά θηλάζουσα αγελάδα, την πριμοδότηση για τη σφαγή και για τις συμπληρωματικές πληρωμές είναι δυνατόν να καταβληθεί μέχρι ποσοστό 80 % του ποσού των εν λόγω πριμοδοτήσεων ή των εν λόγω πληρωμών."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εν τούτοις, στο άρθρο 1 η παράγραφος 1 εφαρμόζεται από την 1η Ιανουαρίου 2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 21.

(2) ΕΕ L 201 της 26.7.2001, σ. 1.

(3) ΕΕ L 281 της 4.11.1999, σ. 30.

(4) ΕΕ L 194 της 18.7.2001, σ. 4.